LidanRubinov/Halacha-QA huggingface dataset:
שאלה: שם לבת: רציתי לשאול בעניין שמות לבת - על אילו מבין השמות הבאים הרב ממליץ: נעה, שירה או אפרת? והאם ניתן לקרוא שירה-לאה (על שם סבתא רבא, וכן כ"איזון" לשם שירה, כיוון שראיתי בתשובות כי עדיף לא לקרוא בשני שמות). כמו כן, ראיתי בתשובות שהרב ממליץ על שמות נשים צדקניות מהדורות הקודמים, אשמח לדעת כגון אילו שמות, והאם נעה כלולה בהמלצה זו?
תשובה: כל השמות שהזכרת הם שמות ראויים. תבחרו אתם אחד משמות שהזכרתם.
שאלה: סוגים של קעקועים: כידוע לנו אסור לעשות כתובת קעקע! מה ההבדל במידת החטא לעשות קעקוע של מגן דוד,חמסה וכו לבין סתם קעקוע(ציור כלשהו)? ואם עשיתי להוריד?
תשובה: כל קעקוע אסור ואין הבדל מהו הציור. (עיין ברמב"ם הלכות עבודה זרה פרק יב הלכה יא). ונראה שרצוי להוריד את הקעקוע. הרב חיים כ"ץ
שאלה: חלוקת ספר תהלים: אנו מספר בנות הרוצות לסיים ספר תהלים יחד כל יום ע"י שכל אחת קוראת חלק. את התהלים ברצוננו להקדיש לרפואת והצלת אנשים מסוימים. מה הנוסח שעלינו לומר לפני אחרי קריאת הפרקים שבו נכניס את השמות?
תשובה: יש בספרי התהילים נוסח של "יהי רצון" ושם אתם יכולים להוסיף בקשות לפי רצונכם.
שאלה: ספר ללימוד הלכות חושן משפט: האם קיים ספר שעוסק בהלכות של חושן משפט שכתוב בצורה שבה כל אחד בדורנו יכול ללמוד ולהבין את ההלכות של אדם לחברו מבלי להכנס לעומק?
תשובה: ספר "דיני ממונות" (ג כרכים) הרב עזרא בן ר' יוסף בצרי. ספר זה בנוי כמין קיצור שו"ע מחולק לפי נושאים. ספר "פיתחי חושן" (מס כרכים 7 או 8 אולי אף יותר) הרב יעקב ישעיהו בלויא. כתוב במעין צורה של משנה ברורה, הלכות קצרות עם הערות רחבות ורבות כולל התייחסות לעניני דיני ממונות של ימינו. בברכת עלה והצלח הרב יהודה אודסר
שאלה: זמן פדיון הבן: ב"ה נולד לנו בן במזל טוב ביום שבת ה באייר בשעה 11:52. מתי עלינו לעשות את הפדיון? ביום ראשון ערב שבועות, במוצאי חג השבועות או ביום שלישי לאחר החג.
תשובה: את הפדיון יש לעשות במוצאי שבועות או ביום שלישי בבוקר. מזל טוב, הרב חיים כץ
שאלה: תפילין של יד על פצע: בידי הימיני ישנו פצע, שהולך ונגלד, האם אני יכול להניח בידי זו תפילין של יד?
תשובה: פצע אינו חציצה ואפשר להניח על הגלד תפילין. תחבושת במקום הקציצה (הקופסא של התפילין) מהווה חציצה. הרב בנימין מברגר
שאלה: גוגואים של אוצר בית דין: האם מותר לתת לילדים לשחק ב"גוגואים" ממשמשים של אוצר בית דין?
תשובה: מותר לשחק בגוגאים של אוצר בית דין. בברכת התורה והארץ הרב יהודה הלוי עמיחי
שאלה: השקיה על ידי השכן בשבת: בשבת האחרונה היינו אצל סבתא שלי. השכן שגר לידה חילוני והשקה את הצמחים שלו בשבת (וגם בשמיטה). יש להזכיר שהמים עברו קצת לגינה של סבתא שלי. אני יודעת שלו יש עברה על-כך שהשקה צמח בשבת, אבל האם יש גם לסבתא עברה, לא על זה שהצמחים הושקו אלא שהיא נהנית מזה שהם גדלים ונהיים יפים?
תשובה: כעיקרון אין להנות ולשמוח מתוצאה של חילול שבת על ידי יהודי אבל אין בכך עברה. בשמיטה מותר להשקות את הצמחים בכדי שלא יתייבשו.
שאלה: צבא או ישיבה: הבן שלי למד כל החיים במסגרת דתית עד היסודי אז עבר לישיבה תיכונית והסדר. אני עד היום לא מבין למה בכלל נשאלת השאלה, צבא או ישיבה. אנחנו היום נמצאים במלחמה נגד עם שרוצה להשמיד אותנו מבפנים ומבחוץ. התורה מאוד ברורה לגבי מי לא ילך לצבא. מי נטע כרם, מי שיתחתן ומי שמפחד. והגית בו יום ולילה זה חשוב ונכון אבל בזמן מלחמה? דעתי ברורה שכל בן אדם בריא בנפשו ובגופו התגייס למען המולדת 3 שנים. אבל נגיד שחייבים ללמוד. מי יחליט מי כן ומי לא, הרבנים של הישיבות? אולי יהיה מבחן באמצא שנת י"ב שיבדוק את הבקיאות של כל תלמיד והוא יכריע את 10 מבני הישיבות המתאימים ללימודי המשך? הבן שלי ושל אחרים לא רוצים לשבת בישיבה וללמוד, אבל מי יגן עלינו? התשובה הרווחת שתמיד יהיה מישהו שישמור הוא פוגעת שבעתיים. בכלל, אצל החרדים שלא מתגייסים זאת נורמה מביישת את היהדות. למה לקבל כסף מתורמים ומהמדינה, למה לא להתפרנס וללמוד? מה עם שרות לאומי לבנים? דעתו של הרב חשובה לי בכל הנושאים שכתבתי.
תשובה: באופן כללי אתה מאד מוטרד מהגישה החרדית או מהגישה ציונית חרדית שאינה מדריכה להיות מעורב בדעת עם הבריות ומהצורך הפשוט של שילוב תורה עם דרך ארץ ופרנסה. כנראה ששורש נשמתך היא מנשמת רבי ישמעאל. אולם יש דעות אחרות אצל חכמים שאמרו שיש מקום לאנשים מיוחדים שילמדו תורה ללא עיסוק במלאכה ומלאכתם תעשה על ידי אחרים. צודק אתה באמירתך שזו לא הדרכה לכולם אלא הדרכה למיוחדים. לכן הגישה הבסיסית של התורה הציונית גורסת שצריך לשלב בין תורה לשאר משימות החיים. אנו חושבים שכולם צריכים להיות חיילי ישיבות הסדר. כולם היו צריכים להיות אנשים שמשלבים תורה וצבא. הישיבה אינה פוגעת בחיילות אלא מחזקת אותה. צבא ישראל הינו צבא מיוחד שבו חייליו אינם נלחמים רק מכוח הסייף אלא גם מכוח הספר. זהו אסון לנו שיש חיילים שנלחמים ואינם מלאים במוסר התורה. מי שנלחם מתוך הבנת מוסר המלחמה יזכה לסיעתא דשמיא במלחמתו. מי שימצא כמוכשר במיוחד במלחמה הוא יהיה קצין ויקדיש זמן רב למומחיות צבאית. והי עמדתנו באופן כללי. מעבר לאמירה זו, דעתנו היא שעם ישראל עתה צמא להרבה אנשי אמונה ותורה גדולים. הדבר החשוב ביותר לעם ישראל הוא אנשים בעלי עוצמה רוחנית פנימית המגיעה מתוך עמל בתורה. לכן אנו מוכנים להקדיש צבא של תלמידים שמהם יצאו הכוחות שיובילו אותנו מבחינה רוחנית. זהו צורך לאומי שבעבורו אנו גם משחררים חלק מנערינו. כל עוד שהם שייכים למשימה עליונה זו זהו צורך לאומי ראשון במעלה. כמו שנשחר אנשים מהצבא משום כשרונם המדעי כך נשחרר אנשים משום כשרונם הרוחני. כמו שאנשי המדע יעזרו לצבא בכך שיפתחו כלי מלחמה משוכללים כך נשתמש בתלמידי החכמים שישכללו את כלי המלחמה הרוחניים של האומה. הציבור החרדי שוקל עוד שיקול שלא נזלזל בו. מכיון שהיה משבר רוחני גדול בעם ישראל ורבים עזבו את דרך המסורת האמונה הם רואים כמשימה ראשונה במעלה לשמר ציבור גדול ככל שביכולתם שימשיך לקיים תורה ומצוות. המפגש עם הציבור החילוני מאיים על היכולת שלהם לעמוד במשימה חשובה זו ולכן הם מתנגדים לשרות צבאי. כך גם הם חוששים מכך שבניהם יצאו לשרות לאומי. היום לאט לאט בונים מסגרות שמרוות שגם הציבור החרדי ירגיש בהם מספיק בטוח ויאפשר לבניו להצטרף אליהם. אנו כציבור ציוני פחות חושש מן המפגש. יש בדרכנו הצלחות אבל גם לא מעט כשלונות.
שאלה: חלב נוכרי: למה יש איסור לאכול חלב נוכרי?
תשובה: ח גזרו שלא לשתות חלב נוכרי שמא עירבבו בו גם חלב של בהמה טמאה.
שאלה: שהחיינו למי שמגיע ארצה: מי שמגיע ארצה בפעם הראשונה, לביקור או להשתקע, האם חייב לברך שהחיינו? ואולי זה תלוי אם לביקור או להשתקע.
תשובה: אם זה לביקור, אני לא יודע האם צריך לברך שהחיינו. אבל אם עלה ארצה ובאמת שמח, יברך שהחיינו. אם יש לו חשש, שיקנה פרי חדש ויברך עליו ויכוון גם על העלייה.
שאלה: כיסוי ראש: אני נשואה, האם על פי ההלכה מותר לי ללכת עם כיסוי ראש בטרם לבשתי חצאית או בטרם חזרתי בתשובה שלמה?
תשובה: בוודאי שמותר לך. אשה נשואה צריכה ללכת עם כיסוי ראש והדבר לא תלוי בשאר בגדיה.
שאלה: ניפוי קמח מצה: האם יש לנפות קמח מצה שעמד פתוח בארון מאז פסח או לבדוק באופן אחר?
תשובה: צריך לבדוק.
שאלה: שלושים או יארצהייט: בתפילת ערבית במוצאי שבת, נהוג לתת עדיפות למי ששיש לו יום הזכרון (יארצהייט) באמצע השבוע להיות חזן. במקרה שגם יש אבל שעדיין בתוך השלושים, למי לתת להיות החזן?
תשובה: אבל תוך שלושים.
שאלה: קדיש גם גם על החותנת: אבי יתום בשנת אבל על אמו, ואומר (עליה) קדיש. סבתי השניה נפטרה עתה, ולה היו רק בנות (אמי ודודתי). האם רשאי אבי להגיד קדיש גם על סבתי השניה (חמותו) במקביל לאמירת הקדיש על אמו?
תשובה: מאחר ואפשר להגיד קדיש על שני אנשים שנפטרו, אביך רשאי לכוון על שניהם בקדיש.
שאלה: טבילה ושיכחת בדיקה: הערב אני צריכה לטבול, שכחתי לעשות את הבדיקה אתמול. בבוקר היה נקי וכנ"ל עכשיו. האם השכחה של אתמול מעכבת הטבילה?
תשובה: לא מעכב, ואת יכולה לטבול הערב. הרב שמואל הולשטיין
שאלה: הוצאת מאכל עם קדושת שביעית מהפח בשבת: זרקתי בטעות קליפה של בננה שיש בה קדושת שביעית לפח בשבת. האם יש בעיה להרים אותה מהפח משום "בורר", מה עלי לעשות במקרה כזה?
תשובה: בקליפת בננה לא ברור שיש קדושת שביעית, אלא אם כן נשאר חלק מהבננה עצמה, אבל אם אכלו את כל הנאכל ונשארה קליפה בלבד, נראה שאין כאן אפילו מאכל בהמה. אולם אם יש בקליפה חלק מהבננה עצמה, נראה שאפשר להוציא את הקליפה מהפח הרגיל, שהרי אתה רוצה לקחת את החלק הנאכל, ואם כן אין כאן פסולת אלא אוכל מתוך פסולת לשמוש מיידי. בברכת התורה והארץ הרב יהודה הלוי עמיחי
שאלה: קנית פלאפון חדש: אני קניתי פלאפון דור 3 ביום ו' האחרון, ורציתי לדעת מדוע לא מברכים שהחינו על הפלאפון?
תשובה: על כל חפץ חדש שאתה שמח בו יש לברך שהחיינו ופלאפון בכלל.
שאלה: קורס גינון בשמיטה : אני לומדת באוני ובקורס ביום חמישי השבוע(!) עלינו להשתתף בפעילות של גינון בעציצים. ברצוני לדעת : באלו תנאים מותר להשתתף בפעילות לימודית זו? (עציץ נקוב לא נקוב, פעילות במבנה או בחוץ,מלאכות דאורייתא דרבנן וכו ). ברצוני להוסיף, שמצידם נאמר שאני לא מחוייבת להשתתף בפעילות אם היא אסורה.
תשובה: בסשאלתך היא מורכבת ואי אפשר לפרט את הכל, לצורך כך עלייך לעיין בספר קטיף שביעית בפרק העוסק בגינון מקצועי. הכלל היחיד שאני יכול להתיר באופן גורף אלו פעולות העברה, קיטום, עידור במצע מנותק (ניילון פרוס על פני כל השטח) ויש גם גג שהוא לפחות חמישים אחוז צפיפות (לא חמישים מש). בשני תנאים אלו אפשר להעשות פעולות שאינם של זריעה בשביעית. בברכת התורה והארץ הרב יהודה הלוי עמיחי
שאלה: שוני בעדות: פגשתי בחור שהוא לדעתי ממש מתאים לי אבל הוא אמריקאי ואני פרסיה. ההורים שלי לא אוהבים את העובדה שאני חושבת ברצינות להקים איתו בית יהודי והסיבה היחידה (לדעתי) היא בגלל השוני בעדות. האם להקשיב להורים?
תשובה: אין להמנע מלהתחתן עם בחור מעדה אחרת. יש אמנם שוני בין העדות אך זה לא צריך להרתיע. יש המון זוגות כאלה והם מאושרים. העיקר שתכירו היטב אחד את השני ותהיו בטוחים שתוכלו לחיות טוב ביחד ולבנות בית של תורה.
שאלה: תכונות בבן זוג: עברתי אורייתא בנושא תכונות בבן זוג לחיים, בשיעור הרב אמר שאנחנו משוחדים שגם אם אנחנו רואים תכונה רעה אצל הבן זוג אנחנו מייפים אותה. אז דיברתי על זה עם הבחור שאיתו אני יוצאת והוא סיפר לי שכשהוא מעוצבן הוא מרביץ למזרון. מצד אחד חשבתי שזאת בטח דרך נפלאה לפרוק כעס אבל מצד שני חשבתי אולי זה נובע מכך שהוא אלימותי, ושאני מייפה את זה כי אני משוחדת. אז האם הוא אלימותי או שזה נורמלי?
תשובה: אם את נפגשת איתו זמן רב ולא פגשת שהוא היה אלים כלפייך או כלפי אנשים אחרים אזי את יכולה להירגע. שימי לב האם הוא קנאי או חשדן כלפייך, האם הוא כועס כשהוא רואה אותך שאת מדברת עם מישהו אחר. שימי לב, האם הוא מבודד אותך מהקשרים הקודמים שהיו לך, כגון: קשר עם חברות או קשר עם ההורים. אם את מרגישה שהוא נינוח בנוגע לקשרים האחרים שלך אזי את יכולה להיות רגועה. עלי והצליחי.
שאלה: דיני "יום השנה": חמותי נפטרה ונקברה בי"ז אלול תשס"ז. האם בגלל "השנה המעוברת" יש להקדים את האזכרה בחודש לי"ז באב? כמו כן, לגבי אימי שנקברה ו באב תשס"ו?
תשובה: אומרים קדיש על נפטר י"א חודש בלבד ומנהגי האבלות נוהגים י"ב חודש גם בשנה מעוברת. לכן סוף י"ב חודש על חמותך הוא בתאריך ט"ז באב. לגבי האזכרה יש מחלוקת בין האשכנזים לספרדים. האשכנזים עושים את האזכרה בתאריך הפטירה ואילו הספרדים בתום י"ב חודש. אזכרה שאינה של השנה הראשונה, לכל הדעות, נערכת בתאריך הפטירה. ולכן לאימך התאריך נשאר ב-ו' באב.
שאלה: מילים בתנ"ך: 1. היכן כתוב בתנ"ך יעקב עם תוספת ו'? 2. היכן כתוב בתנ"ך אליהו, חסר ו'?
תשובה: יעקוב: ויקרא כו, מב. ירמיהו ל, יח. ירמיהו לג, כו. ירמיהו מו, כז. ירמיהו נא, יט. אליה: מלכים ב פרק א פסוקים - ג, ד, ח, יב. מלאכי ג, כג.
שאלה: רצועות תפילין שחורות: האם רצועות שחורות הם הידור (שחורה ונאווה, שחורות כעורב) או אין לשנות ממנהג?
תשובה: רצועות שחורות הם הלכה למשה מסיני. (שולחן ערוך סימן ל"ג, ג')
שאלה: המילה ישחק בתנ"ך: 1. היכן כתוב בתנ"ך השם יצחק ב- ש במקום ב-צ? 2. האם יש לזה משמעות?
תשובה: 1. ירמיהו לג, כו. עמוס ז, ט ו-טז. תהילים קה, ט. 2. מצודת ציון בספר ירמיהו מסביר שהגורם לזה זה דמיון בין האותיות ולכן הם מתחלפות. המלבי"ם על ספר עמוס מסביר את המילה מלשון שחוק ולעג (פסוק ט - הנביא שוחק על העבודה זרה. פסוק טז - עם ישראל שוחקים על תוכחת הנביא).
שאלה: כפרת עוונות: עשיתי מעשה שאני מתחרטת עליו. לאחר שהצטערתי וכן קיבלתי על עצמי לא לעשות כן יותר- מה עלי לעשות כדי לכפר עווני?
תשובה: תשובה כוללת ארבעה שלבים: 1. עזיבת החטא - להתרחק ממנו לגמרי. 2. קבלה לעתיד - לקבל על עצמך שלא לחטוא יותר בחטא זה. 3. חרטה - עליך להתחרט בלב שלם על מעשך. 4. וידוי - עליך להתוודות על החטא, כלומר, להוסיף את החטא באופן מפורש בוידוי (עד שאת מרגישה שהתוודת באופן אמיתי)שבתפילה ובכל שנה להזכיר אותו בוידוי של יום כיפור. לפי דבריך כבר קיימת את רוב השלבים. כל מה שכתבתי הוא באופן כללי על חטאים. וראוי ללמוד את גדרי המצווה או המעשה שעשית כדי שלא תכשלי שוב במעשה זה.
שאלה: כיצד להחליט האם להתחתן: אני מכיר משהי כבר תקופה ארוכה וכמה פעמים דברנו על לקדם את הקשר ובקשתי לדחות מהסיבה שלא הייתי מוכן לזה. עבר כבר יותר מדי זמן ואין טעם סתם לדחות ולדחות וכרגע אני קצת יותר מוכן וצריך לקדם. השאלה היא איך לדעת שזאת מי שאני צריך להתחתן איתה,מה צריך להרגיש?אם חושבים שאולי יש משהי עם מידות יותר מתאימות צריך בכל זאת לעשות את זה?אולי חלק מהחוסר מוכנות היתה התלבטות בבחירה כמו כן מה לעשות במקרה של ויכוח לגבי מגורים שבעבר היה נראה שאין בעיה והיום קצת מקשה?
תשובה: החלטה להתחתן קשורה לסיעתא דשמיא ולמצב נפשי שהקב"ה מזמן לאדם, רגע שבו אין לאדם ספק והוא מכיר בכך ש"מה' אשה לאיש" נאמר על האשה המסוימת שאיתה הוא נפגש. כיצד יגלה אדם רגע זה? אדם יעצום עיניים ויחשוב, האם זהו האדם שאיתו הוא רוצה לכרות ברית של אהבה להתענגות לאורך זמן, האם עם האדם הזה יהיה לו טוב ונעים כשהוא ילך לחופש, האם זהו האדם שהוא רוצה לכרות איתו ברית של מחויבות, האם יש לו אמון שהבן זוג יהיה איתו בכל מצבי החיים הקשים, ברית של עבודה להתקדמות, האם זהו הבן זוג שאיתו הוא הולך לעבוד על דברים שהוא רוצה לעבוד עליהם, אם זה עבודה על מידות מגונות עם זה עבודה על בן אדם לחבירו ועוד ועוד, האם זהו הבן זוג שאתה רוצה שיהיה האמא של הילדים שלך, האם אתה סומך עליה בחינוך הילדים, האם נעים לך להסתובב איתה להכריז זו בת זוגתי. אל תחפש עכשיו לב פועם והצפה ריגשית בלתי פוסקת. על תחפש שלמות. תחפש בעלת ברית לחיים. החיים כוללים גם את הטוב והנחמד וגם את הקשה והמסובך גם את השלם וגם את החסר. אם גם לאחר שתעצום עיניים לא תוכל לומר לעצמך שאתה בנוי להיכנס למחויבות ונעימות זו אזי לא הגעת לרגע שתוכל לומר על זאת נאמר שהיא מיועדת לך. היזהר מדמיונות שיש שלמות בעולם. אם אתה לא שלם, אני ממליץ לך לא לקחת אשה שהיא חושבת או שאתה חושב שהיא שלמה. אתה תסבול מכך. שמח בהתאמה הבסיסית ובנעימות הנצרכת לקשר ובדוק בעצימת עיניים את ליבך. לכל אדם יש צופן פנימי שעוזר לו בהחלטה. עלה והצלח ותבשר לנו בשורות טובות.
שאלה: פרק שירה כסגולה: האם יש מקור ומהו, לסגולה לקרוא פרק שירה?
תשובה: יש בזה עניין על פי הפנימיות.
שאלה: לימוד טעמי המקרא לנשים: אני משתתפת בשיעור לטעמי המקרא המעוברת ע"י אישה לנשים בבית המדרש של בית הכנסת. מטרת הלימוד היא להקנות לנשים כלים ללימוד והבנת התנ"ך ולימוד הניגון לקריאת התורה במניין נשים ולקריאת מגילה לאילו שמעונינות בכך.(מכל מקום-אין כוונה להתחיל מניין כזאת בביה"כ) אישית, אני מעוניינת להשתפר בהבנת הנקרא בלימוד התנ"ך ומפרשיו ולתרגל עם בניי קריאת תורה - שאין לאביהם אפשרות לעשות זאת. יש בבית הכנסת מתנגדים בודדים. האם יש בעיה הלכתית בעניין?
תשובה: אין בעיה עקרונית בלימוד טעמים, בעיקר להבין באמצעותם את הפסוק. אכן יש הסתייגות מהתופעה של נשים הפורשות מן הציבור רק כדי לשמוע את המגילה מפי אשה. פרסומי ניסא מחייב ברוב עם הדר מלך בבתי הכנסת הקבועים עם כל הציבור.
שאלה: שתיה לפני תפילה : אדם שברך לפני התפילה על כוס תה ולא סיים לשתות, והוא מתכוון להמשיך אחרי התפילה, האם הוא צריך לברך מחדש או לא (האם התפילה מהווה הפסק)?
תשובה: אם התכוון לשתות, לא צריך לברך.
שאלה: בחג נידונים על המים: אני לומד עכשיו מסכת תענית, ור יהושע אומר שגשמים סימן קללה בחג, ולכן לא מזכירים. א"כ למה בכלל נידונים על גשמים בחג אם יש (לפי ר"י) סימן קללה, האם לפי ר"י אין זה נחשב קללה?
תשובה: יש הבדל בין הדין לבין ירידת הגשמים עצמם. בסוכות נידונים על כמות הגשמים ואיכותם למשך כל השנה כולה ולא דווקא לימי הסוכות אולם אם ירד גשם בסוכות יש כאן סימן קללה, שכביכול, הקב"ה לא רוצה שנשב בסוכה ונקיים את מצוותיו.
שאלה: זמן קריאת תהילים: האם יש זמן מוגדר לקריאת תהילים במהלך היום? באם יש אבקשכם לפרט את הזמנים.
תשובה: מצד ההלכה מותר לקרוא תהילים בכל שעות היום. לנוהגים על פי הקבלה אין לקרוא תהילים בלילה עד לחצות הלילה, למעט בליל שבת.
שאלה: איסוף צרכי כלב בשבת: אני מחזיק ברשותי כלב. אני נוהג לאסוף אחריו לאחר שהוא עושה את צרכיו, כדי שלא ידרכו עליהם. האם מותר או אסור לעשות זאת גם בשבת?
תשובה: אם הכלב עושה את צרכיו במקום שלא מפריע לעוברים ושבים (וראוי לדאוג שכך יהיה בשבת) אזי אסור לפנות את זה אולם אם הוא עשה באמצע הרחוב וזה מהווה מפגע להולכים שם מותר לפנות את זה לפח הקרוב מדין גרף של רעי והיזק ברשות הרבים.
שאלה: היזק לרכב כשהנהג נוהג לפי בקשת בעליו: מעשה באדם חולה שביקש מחבירו כי יסיעו לביתו. רכבו של החולה הינו רכב מסחרי - L300. במהלך הנסיעה הורה החולה לחבירו שנהג להיכנס לרחובות צרים, בהן חנו משאיות שלא כחוק, וכן הכניסו למצבים קשים מאד לנהיגה, תוך ידיעה שהנ"ל אינו נהג מנוסה דיו ברכב זה. במהלך אחד הקטעים המסובכים נצמד הנהג למשאית באופן שהסב נזק למראה. טוען הנהג - הזקתי ועלי לשלם. טוען החולה - עשית הכל מטעמי ועל פי דבריי, ואין כל סיבה לחייבך. דברי מי צודקים?
תשובה: מי שנוהג ברכב ופוגע ברכב אחר וגורם לו נזק או לרכב שנוהג בו (אם אינו שלו), הרי הוא אדם המזיק וחייב בת של תיקון הנזק (על פי החזון איש). אמנם כאן היה צד לפטור את הנהג מכיון שבעל הרכב ידע שאיננו מנוסה, ואולי בלבו פטר אותו מנזקים שעשוי לגרום לרכב. אך נראה, שיש ראיה שלא פטרו והוא חייב מהגמרא בבבא קמא (צט:) ונפסק בשולחן ערוך (סימן ש"ו), שאדם שביקש מחבירו שאיננו אומן לתקן לו משהו ואותו חבר בא לתקן בחינם וגרם נזק במקום לתקן, הרי הוא חייב בת הנזק ונמצא שלא אומרים שבעל החפץ שהזמינו פטר אותו מנזקים ביודעו שאיננו אומן. לכן, גם במקרה שלנו לא אומרים שהחולה פטר את הנהג מנזקים שיגרום והוא חייב בת מעיקר הדין. אמנם, ייתכן שיש להטיל ספק בראיה זו. יש מי שאומר, שבגמרא שם מדובר שאין בעל החפץ יודע שחברו איננו אומן, אבל אם ידע פטר אותו מנזקים (ברמה מסויימת). כמו כן, יש מי שאומר שהגמרא דיברה דווקא על אדם שאיננו אומן מומחה, אך מתעסק באומנות זו, ולכן כשבא אליו בעל החפץ לא פטר אותו מאחריות ביודעו שאיננו מומחה. אבל אם אדם פנה לחבירו שאיננו אומן כלל ובוודאי איננו מומחה אין חבירו חייב באחריות ובנזקים (ברמה מסויימת). לכן, כיוון שאנו מסופקים בדין זה, וייתכן שהחולה פטר את הנהג מאחריות ונזק, הכלל בזה שהמוציא מחבירו עליו הראיה, והנהג פטור מלשלם מחמת הספק. מכל מקום, ברור שמחילה בדברים האלה מועילה, ונראה מדברי החולה שהוא מוחל ואם כן הנהג פטור. אפשר, כמובן, לעשות פשרה ולהתחלק. אך יש להעיר, שבשאלה לא צויין אם היה משא ומתן ביניהם לפני הנסיעה ואם הנהג רצה להמנע מהנסיעה בגלל שאינו מנוסה אך החולה הפציר בו, יתכן שבזה פטר אותו מנזקים. וכן אם ברור לחולה שכשמסר לו את המפתחות חשב בלבו שאם יגרום נזק מכיון שאינו מורגל בנסיעה ברכב זה לא יצטרך לשלם יתכן שגם בזה הנהג פטור. הרב ניר סיני
שאלה: קללה לבת יחידה להוריה: אני בת יחידה להורי. וחבר לספסל הלימודים שלי "ברך" אותי במשהו נורא. כאשר סיפרתי על כך להורי חשו צער גדול וציינו בפניי כי האדם עשה מעשה אסור כפליים מכיוון שאסור לקלל שום אדם, ובמיוחד אדם שהוא יחיד להוריו. אני יודעת שיש הלכה שאסור לצער יתומים ואלמנות, האם גם על בת יחידה יש איסור?
תשובה: יש איסור לקלל כל אחד ואחד מעם ישראל ובוודאי בת יחידה. ויש דרך לתיקון והיא שהמקלל יברך אותה מכל הלב או שתלך לבית כנסת שעושים בו התרת קללות (בדרך כלל ביום שישי) ויעשו גם עליה.
שאלה: איחוד אזכרות לנפטרים: יום פטירתם של הורי חל בהפרש של שלושה שבועות וחמש שנים. מזה 11 שנים אנו מקיימים אזכרות נפרדות הכוללות: עלייה לקבר, אמירת קדיש, לימוד משניות וסעודת מצווה. האם ניתן לאחד אזכרות ואם כן באיזה מועד רצוי לקיימן? אנו ספרדים.
תשובה: לכתחילה יש לערוך לכל נפטר אזכרה בנפרד.
שאלה: האם נחשב לנדר?: נדרתי נדר בלב שאם קרוב משפחה ישאר חי עד שמחה משפחתית שהיתה אפסיק לחשוב על אדם מסוים, הקרוב נפטר ימים ספורים לאחר האירוע ואיני מצליחה לקיים את האמור. סיפרתי לשתי חברותיי בלשון זאת:"נדרתי נדר שאם כך.אז כך.". האם מדובר בנדר, אם כן, כיצד מתירים אותו בדיוק תוך שמירה על סודיות?
תשובה: לפי דבריך, בזמן שקיבלת את הנדר לא ביטאת אותו בשפתיים. הכלל הוא שנדר טעון ביטוי שפתיים, מה שאדם חושב בלב אינו מחייב, ואפשר לראות את זה כחלום וזה שום דבר.
שאלה: ברכות בחדר לידה: האם מותר לברך בחדר לידה: 1) ברכות הנהנין, אם היולדת מרגישה צורך לשתות או לאכול בשעת לידה או מיד אחריה. 2) ברכת שהחיינו הטוב והמטיב, ברכה אחרונה.
תשובה: מותר לברך בזמן שהיולדת מכוסה. ברכות שהחיינו והטוב והמטיב כדאי להמתין עד תום הלידה, ליטול ידיים (היולדת) ולברך יחד. הרב שמואל הולשטיין
שאלה: מכירת דירה בחיפה ללא יהודים: אשתי ואחיה ירשו מהוריהם דירה בחיפה. האח גר בחו"ל (אינו שומר על אורח חיים של שומרי מצוות). האח רוצה למכור כבר הדירה ומתברר שיש מעט מאד יהודים שמתעניינים והבודדים שהביעו התעניינות לקנות הציעו סכום נמוך במיוחד. לעומת זאת, נוצרים רבים תושבי חיפה,ישראלים, מעוניינים בדירה ומציעים סכום גם נמוך, אך מתקרב לסביר. אוסיף ואומר שרוב הדירות (מתווך מסר שמדובר בכ-90 מהדירות) באזור נמכרות בין כה לנוצרים. וברור לחלוטין שאם הם לא יקנו הדירה שאנו מציעים למכירה הם יקנו דירה אחרת. האם מותר למכור לנוצרים או יש להימנע מכך בכל מחיר (גם בהפסד גדול או אף אי מכירת הדירה). כאן אוסיף, שמדובר בבנין קטן בן 4 דירות אשר אחת כבר נמכרה לנוצרים. אלו הציקו ליהודים, בנו ללא רישיון ועשו עוד בעיות. על רקע זה, חמותי שנפטרה לפני קצת למעלה משנה אמרה שלא תמכור לנוצרים, ואשתי רואה בזה משום צווי של האם. אדגיש שהאם כתבה צוואה ולא הכניסה סעיף כזה בצוואה. האח של אשתי לא רואה שום חשיבות בדברי האם או ב צוויה. האם יש אפשרות ומקום להקל ולמכור גם ללא יהודים?
תשובה: למכור לנוצרים זה בעיה. אמנם ה"כפתור ופרח" כותב בתשובה שאם יהודי גר בעיר ערבית (לדוג') או שכונה ערבית ורוצה למכור את ביתו, ואין יהודי שמוכן לקנות, מותר לו למכור גם לגוי. ברור שמבחינה לאומית צריך לא למכור. אבל אם האדם דחוק ואין לו מה לאכול וכו' יהיה מותר. אבל לכתחילה, מבחינה לאומית, וודאי שאין למכור.
שאלה: יצר-הרע של עריות: מה ניתן לעשות שמרגישים שמאבדים את יראת-החטא ושהיצר-הרע של העריות מתגבר? אציין שבתקופה-האחרונה אני מרגיש ירידה-רוחנית,אני מרגיש שנהיה לי יותר קשה לשמור את העיינים ואת-המחשבה וגם אני מרגיש חוסר-הנאה ברוחניות, וזאת למרות שאני משתדל לשמור את עיניי והולך 4 פעמים בשבוע למקווה ומניח תפילין, שומר-שבת, מתפלל במניין, קובע עיתים-לתורה. מה אני יכול-לעשות כדי לשפר את המצב שלי? כי זה מדכא אותי ומייאש אותי נורא.
תשובה: סור מרע ועשה טוב. יש לעשות תחבולות בנוגע לסור מרע. בין על ידי לימוד ספרי מוסר כל יום ובין על ידי תחבולות בעולם המעשה. היצר תופס אותנו כשאנו לא מרוכזים. שים לב מתי אתה נופל. אם זה כשאתה הולך ברחוב אז תבחר לך רחובות צדדיים יותר או שלפני שאתה יוצא לרחוב תצטייד בפרק תהילים שאתה תאמר אותו בדרך והוא יזכיר לך שאתה צריך לשמור את עצמך. גם אם אתה לא יכול לעשות זאת למשך כל היום יש חשיבות שתעשה זאת שעה אחת או שעתיים ביום. עשה טוב- תוסיף בגמילות חסדים. תחפש את הדברים האהובים עליך במצוות ובעיקר אותם תעשה. בדוק את עצמך בנוגע להקמת בית. יתכן שהגיע הזמן לבנות בית. דע שעצם זה שאתה ממשיך להאבק יש בכך התקדמות. התקדמות בענין זה אינה רק אם אתה קונה מעלות נוספות. עצם זה שאת הרווק ולא נופל בנפילות גדולות יש בכך התקדמות. שמח במעלתך.
שאלה: תערובת נשים וגברים: לעיתים במקום עבודתי ישנן שתי נשים העומדות בפרוזדור צר ומדברות ובאין ברירה, עלי לעבור ביניהם, כדי להמשיך בדרכי. האם יש איסור בדבר, למה זה עלול לגרום? מה קורה במצב הפוך, כלומר, שאישה עוברת בין שני גברים?
תשובה: הקיצור שולחן ערוך (סימן ג) מביא שיש להיזהר לאיש ללכת בין שתי נשים וכן להיפך. הרב מרדכי אליהו בהערות כותב שעיקר הסיבה היא משום צניעות. אם אין ברירה אין איסור בדבר.
שאלה: תמונה על כריכת ספר: רכשתנו ספר שתוכנו הומלץ לנו, אך בהוצאה המחודשת שלו הוא יצא עם כריכה שאיננה צנועה. האם אפשר לכסות את הכריכה או שעצם המצאות התמונה, גם כשהיא מכוסה היא שלילית?
תשובה: אם אתם מכסים באופן שאינו ניתן להסרה הדבר מותר.
שאלה: ניפוי קמח בימינו: האם כיום ניתן לוותר על ניפוי קמח? הרי ברוב המקרים גם לאחר הניפוי בנפה צפופה וראויה לא נמצאים תולעים.
תשובה: לא נראה לי. אני יודע שאם טוחנים ותוך זמן קצר איכסנו את הקמח במקרר, לא צריך לבדוק ואפשר להשתמש בו כך. אבל אם היה בחוץ, בייחוד בימים חמים, וודאי שצריך לנפות.
שאלה: ארץ ישראל ומצוותיה: יש לי כמה שאלות: 1. לפני כ-4 שנים נטעתי עץ זית בחצרי. רק לאחרונה הוא החל לתת פירות. האם הסתיימו שנות העורלה ואפשר לאכול את הזיתים או שצריך להתחיל לספור את שנות העורלה רק מהשנה הראשונה בה החל העץ לתת פירות, כלומר, להמתין מהשנה הזו עוד שלוש שנים או ששנות העורלה נספרות מהיום שבו נטעתי את העץ? בנוסף גם לפני 5 שנים נטעתי עץ אבוקדו (יותר נכון גידלתי אותו מגרעין). עד עכשיו העץ אינו נושא פרי. האם, בעזרת השם כשיתחיל העץ לתת פרי אפשר יהיה לאכול את האבוקדו? 2. ברצוני לשתול עצי פרי בשנה הבאה לקראת ט"ו בשבט (להנביט מזרעים, כגון רימון, גפן, משמש, אפרסק וכו ). את ההנבטה אני מתכוון לעשות לפני ט"ו בשבט כך שבט"ו בשבט אני אוכל להעביר את נבטי העצים לאדמה באופן קבע. מתי אם כך הסתיימו שנות העורלה, למעשה באיזה תאריך ובאיזה שנה אפשר יהיה לאכול מפירות העצים שאנטע אם אני אעביר אותם לאדמה ימים אחדים לפני ט"ו בשבט או ימים אחדים אחרי ט"ו בשבט או בט"ו בשבט עצמו? (כי אני יודע שיש סדר מסוים עם הזמנים שהוא לא בדיוק 3 שנים מיום הנטיעה אבל זה קצת מבלבל). 3. כשאני אשתול את העצים שהנבטתי (רימון, גפן, תפוז, שסק, משמש, אפרסק וכו ), באיזה מרחק אני צריך לשתול אותם אחד מהשני כדי לא לעבור איסור כלאיים, האם מטר וחצי זה מספיק? 4. מה לגבי השנה הרביעית, ולתרומות ומעשרות (יש לצין שאני כהן, האם זה פותר אותי מתרומות ומעשרות?) ואני מתנצל מראש שאני לא מבין כ"כ בדברים האלה, אני לא בא מבית דתי אבל אני משתדל לשמור כל מה שאפשר.
תשובה: 1. אנא כתוב את התאריך המדוייק של שתילת הזית ואז אוכל לפרט לך יותר, אבל נראה שכבר עברו שנות ערלה, שהם נמנות משעת הנטיעה. לעניין האבוקדו עד כמה שידוע לי הוא גם לא יניב לעולם, מכיוון שאבוקדו צריך הרכבה על מנת להניב פירות. 2. אם העץ ישתל בט"ו בשבט תשס"ט, שנות הערלה יהיו: ס"ט, ע', ע"א, וכל הפירות שיחנטו מט"ו בשבט ע"ב ואילך יהיו נטע רבעי ויצטרכו חילול ולא הפרשת תרומות ומעשרות, ומה שיחנוט מט"ו בשבט תשע"ג יהיו חייבים רק בתרומות ומעשרות. 3. אין הגבלת מרחק, אבל 1.5 מטר בודאי מספיק. 4. גם כהן מפריש תרומות ומעשרות אבל אין חובת נתינה. לצורך פרוט והבנת הנושא כדאי לרכוש את התקליטור "תרומות ומעשרות" 086847325 שם יש פרוט מעשי כיצד מפרישים. יישר כח על כל מהמאצים בברכת התורה והארץ הרב יהודה הלוי עמיחי